बुढ़ापे के सम्मान का सलीका सिखाता केरल

Sun, 12 Jul 2026 09:44:41 +0000

भारत अक्सर अपनी युवा आबादी और जनसांख्यिकीय लाभांश के गौरव गान में इतना मग्न रहता है कि वह देश के भीतर चुपचाप करवट ले रहे एक बड़े जनसांख्यिकीय बदलाव को अनदेखा कर देता है। वैश्विक मंचों पर हम इस बात की खूब मिसालें देते हैं कि भारत दुनिया का सबसे युवा देश है, जिसके पास भविष्य की चुनौतियों से निपटने के लिए एक विशाल कार्यबल है लेकिन यह स्थिति हमेशा समान नहीं रहने वाली है। वर्तमान में भारत की कुल आबादी में वरिष्ठ नागरिकों की हिस्सेदारी 10 प्रतिशत से अधिक है, जिसके साल 2050 तक लगभग दोगुनी होकर 19.5 प्रतिशत होने का अनुमान है। यानी, जब तक आज का युवा परिपक्व होगा, तब तक भारत के सामने बुजुर्गों की एक विशाल आबादी की जिम्मेदारी होगी।